Met die wye reeks stedelike dansstyle wat byeengebring word – wat wissel van die ritmiese Pantsula, die energieke Hip Hop, die ekspressiewe bewegings van Krump, die immer ratse en stylvolle iSbhujwa tot die unieke, akrobatiese Suid-Afrikaanse weergawe van B-boying – gee die Red Bull Beat Battle die Suid-Afrikaanse danskultuur ’n hupstoot en bied dit ’n platform vir plaaslike dansgroepe om hul talente ten toon te stel.
Elke groep sal die geleentheid kry om saam met van die beste choreograwe en vervaardigers in die bedryf te werk. Die Suid-Afrikaanse choreograaf, sanger en akteur Somizi Mhlongo sal die voortou neem om hulle te help met hul danse vir die finale ronde. In die finaal word hulle beoordeel op hul styl, kreatiwiteit en die algemene reaksie van die gehoor. Die groep met die beste telling sal gekroon word as 2011 se Red Bull Beat Battle-kampioene.
“Die danskultuur in Suid-Afrika het ’n ryke tradisie en ek sien uit daarna om by die projek betrokke te wees,” sê Somizi. “Red Bull het ’n unieke platform geskep wat ’n ongelooflike geleentheid vir plaaslike dansgroepe bied om hulself in dans uit te druk. Dit gee ook vir meer Suid-Afrikaners die geleentheid om te sien watter skatkis van talent daar is en om dit na behore te waardeer.”